泗上瞻禮僧伽塔
作者：李綱
朝代：宋

paragraphs: 湯湯淮泗濱，實爲至人居。
至人骨已冷，靈響初不渝。
巍然窣堵波，金碧耀雲衢。
突兀三百尺，勢欲凌霄虛。
乃知天人師，宜有神明扶。
憶昔歲乙未，奉親由此途。
開關瞻晬容，端相不可誣。
清秋日當午，爲現摩尼珠。
蟬聮寶鐸間，懸綴如流蘇。
萬目共瞻睹，稚耋驩驚呼。
重來念舊事，感歎涕澘如。
再拜禮雙足，如師真丈夫。